[bookmark: _GoBack]PREDKLADACIA SPRÁVA

    
     Slovenská republika na samite Organizácie Severoatlantickej zmluvy (ďalej len „NATO“), ktorý sa uskutočnil v júli 2016 vo Varšave,  podporila schválenie opatrení na posilnenie kolektívnej obrany členských krajín NATO. Prezident Slovenskej republiky zároveň deklaroval vyslanie jednej roty ozbrojených síl Slovenskej republiky do Pobaltia v roku 2017 na obdobie 3 mesiacov, a to v rámci spoločného úsilia krajín V4 zameraných na uistenie východných spojencov (tzv. Assurance Measures). Krajiny V4 majú v pobaltských členských krajinách NATO pôsobiť v štvrťročných cykloch postupne počas celého roku 2017.
     Cieľom navrhovaného pôsobenia príslušníkov ozbrojených síl Slovenskej republiky je realizovať výcvik v rámci výcvikovej prítomnosti V4 na území pobaltských členských štátov NATO, čo má v súlade so spoločnou deklaráciou krajín Pobaltia prispieť k doplneniu spôsobilostí Aliancie v tomto regióne.
     Na základe analýz podmienok a rozsahu poskytovania podpory hostiteľskej krajiny na území pobaltských krajín pre príslušníkov ozbrojených síl Slovenskej republiky bolo vyhodnotené, že Lotyšská republika  predstavuje jediný možný variant pre pôsobenie príslušníkov ozbrojených síl Slovenskej republiky v rámci výcvikovej prítomnosti pre 2. štvrťrok 2017.          
 


